钦定古今图书集成/明伦汇编/家范典/第011卷 > 书经 > 《酒诰》
## 钦定古今图书集成/明伦汇编/家范典/第011卷 > 书经 > 《酒诰》

《妹土》嗣尔股肱，纯其艺黍稷，奔走事厥考厥长。肇牵
车牛，远服贾，用孝养厥父母。厥父母庆自洗腆致用
酒。

〈蔡注〉“此武王教妹土之民也。嗣，续，纯，大。肇，敏，服，事也。言妹土民当嗣续汝四肢之力，无有怠惰，大修农功，服劳田亩，奔走以事其父兄，或敏于贸易，牵车牛，远事贾，以孝养其父母。父母喜庆，然后可自洗腆，致用酒，洗以致其洁，腆以致其厚也。”　新安陈氏曰：“此武王通教妹土之民与臣及康叔也。盖欲妹土臣民与康叔先”艺黍稷，后远服贾，以嗣续其股肱之力，而凡用心惟在于事考长养父母，不敢分心于他适也。先用心于黍稷馀力，始从事于服贾，见急于务本而不急于逐末，亦风俗之厚也。服田与服贾者，皆以孝养为先，尚奚暇于纵酒哉？